**ZAVRŠNO IZLAGANJE ŠEFICE RADNE GRUPE 12. ZORKE PRLJEVIĆ**

**BILATERALNI SKRINING ZA 12. POGLAVLJE PREGOVORA *–* BEZBJEDNOST HRANE, VETERINARSTVO I FITOSANITARNI NADZOR**

**Brisel, 1. februar 2013.**

Dame i gospodo,

poštovani učesnici bilateralnog skrininga,

Zadovoljstvo mi je, kao šefici Radne grupe za vođenje pristupnih pregovora Crne Gore Evropskoj uniji, što smo vjerujem uspješno završili bilateralni sastanak analitičkog pregleda za 12. poglavlje *–***Bezbjednost hrane, veterinarska i fitosanitarna politika.**

Trudili smo se u prethodnih pet dana da Vam u izlaganju prezentacija prikažemo relano stanje u Crnoj Gori u ovoj oblasti.

Važno nam je bilo da Vas upoznamo koje smo to korake učinili u uspostavljanju zakonodavnog okvira iz ove tri politike.

Prikazali smo Vam trenutno važeći Zakon o bezbjednosti hrane kao i namjeru usvajanja novog, prikazali smo usvojen set zakona iz veterinarske i fitosanitarne oblasti, institucionalni okvir, kapacitete kao i namjeru*usvajanja strateškog okvira.*

Crna Gora će usvajanjem Strategije za transpoziciju, sprovođenje i primjenu EU zakonodavstva za 12. poglavlje Bezbjednost hrane, veterinarsku i fitosanitarnu politiku definisati jasne ciljeve, odrediti prioritete i postaviti vremenske okvire u procesu harmonizacije .

Upoznati smo sa legoslativom EU u ovim oblastima, politikama i najnovijom pravilima i zahtjevima koji se odnose na zdravlje životinja, uslove uvoza i prometa živih životinja i proizvoda životinjskog porijekla, zahtjeve za kontrolu na granici, kao i uspostavljanje BIP-ova, zatim sa zakonom o hrani, pravilima za hranu i stavljanje na tržište hrane i hrane za životinje, pravilima za zdravstvenu zaštitu bilja, pravilima za pesticide, sjeme i sadni materijal, zaštitu biljnih sorti i GMO politiku.

Svjesni smo da određeni dijelovi sada važećeg zakonodavstva nijesu usklađeni ali isatovremeno postoje odredbe koje su djelimično ili u potpunosti usklađene. Stoga ćemo nastaviti da predano radimo na njihovom postepenom i potpunom usklađivanju.

U tom smislu, za nas je od posebnog značaja izrada i usvajanje Strategije za transpoziciju, provođenje i primjenu EU zakonodavstva za 12. poglavlje.

Usvajanjem novog Zakona o bezbjednosti hrane do kraja 2013. između ostalog će se definisati Centralno nadležno tijelo za koordinaciju i komunikaciju između nadležnih organa u oblasti bezbjednosti hrane. Ovo tijelo će ujedno biti i kontakt tačka za komunikaciju sa EK.

Vjerujem da ćemo angažovanjem sopstvenih resursa i uz svesrdnu podršku EU kroz različite instrumente, kao sto su IPA, TAIEX i druge vrste pomoći obezbijediti preduslove za punu harmonizaciju i implementaciju pravne tekovine Evropske unije.

Uvjerena sam da smo u pripremljenim materijalima i kroz izlaganja članova Radne grupe za 12. poglavlje uspjeli prikazati trenutni stepen usklađenosti našeg zakonodavstva s evropskim i osnovne aktivnosti u cilju dalje harmonizacije.

Sigurna sam da smo objektivno prikazali nivo usklađenosti sa EU legislativom, što će Vam vjerujem poslužiti kao solidan osnov za pripremu izvještaja o skriningu.

Svakako, spremni smo da ponudimo dodatne informacije na eventualna pitanja u procesu pripreme izvještaja.

**Imajuću navedeno u vidu, Crna Gora je spremna da u potpunosti prihvati pravnu tekovinu koja se odnosi na bezbjednost hrane, veterinarsku i fitosanitarnu politiku. U potpunosti smo svijesni izazova koji nas čekaju do potpune harmonizacije u ovim oblastima.**

Na kraju, želim prije svega zahvaliti Evropskoj komisiji na dosadašnjoj saradnji, pripremi i koordinaciji sastanka oba analitička pregleda, Misiji CG pri EU, kao i prevodicima.

Takođe, zahvalnost izražavam svim članovima Radne grupe 12 na izuzetnoj posvećenosti u pripremi odgovora i prezentacija za ovaj sastanak.